《村斋遣事》
金朝·党怀英

人生天地真蘧庐，外物扰扰吾何须。与其羁馵齐辕驹，岂若饮□随骀驽。

不知掉尾忘江湖，呴呴濡沫胡为乎。谁念挟卷矜村墟，磨丹点黝围樵苏。

申鞭示箠严范模，矍如狙翁调众狙。尔雅细碎编虫鱼，辞严义密字见疏。

烘斋睥睨音语粗，讽诵谁敢忘须臾。万中有一差锱铢，咿哑坐使为呻呼。

咄哉倡言口嗫嚅，等为儿戏夫何殊。霜风入户寒割肤，生薪槎牙供燎炉。

漫漫湿烟迷四隅，白鹤日见黔如乌。此间纵乐能何如，其谁相与歌归欤。

投笼嗟我自挚拘，垂翅更待穷年徂。

作者简介：党怀英（1134-1211年）字世杰，号竹溪，冯翊人（今陕西大荔）。北宋太尉党进十一代孙，金朝文学家，书法家，史学家。金朝大定十年，中进士，官至翰林学士承旨，世称“党承旨”。金章宗承安二年（1197），改任泰宁军节度使，为政崇尚宽简，深得人心。次年再次召为翰林学士承旨。泰和元年，受诏编修《辽史》，大安三年逝世，逝世后埋葬于奉符城党家林，谥号文献。擅长文章，工画篆籀，称当时第一，金朝文坛领袖，著有《竹溪集》十卷。